b'\n_START_ARTICLE_\nB\xc3\xb8rste\n_START_PARAGRAPH_\nB\xc3\xb8rste er et redskap for rensing og rengj\xc3\xb8ring. I motsetning til (feie-)kost er den vanligvis beregnet til enh\xc3\xa5ndsbetjening. Ordbruken er ikke helt konsekvent, siden \xc2\xabkost og brett\xc2\xbb ofte beskriver en b\xc3\xb8rste med feiebrett._NEWLINE_Den tradisjonelle b\xc3\xb8rsten er gjerne laget av bust fra dyr, mens de mer moderne er laget av kunstbust (kunstig bust). En viktig del av b\xc3\xb8rsten er skaftet, som kan v\xc3\xa6re laget av ben, tre, plast eller andre plast-lignende materialer.\n_START_SECTION_\nBruksomr\xc3\xa5de og funksjoner\n_START_PARAGRAPH_\nGenerelt sett brukes b\xc3\xb8rster til \xc3\xa5 behandle eller bearbeide flater p\xc3\xa5 en sk\xc3\xa5nsom m\xc3\xa5te. Enten det er harde flater som m\xc3\xb8bler, gulv og andre vanlige gjenstander eller mykere flater som h\xc3\xa5r, pels og stoff. P\xc3\xa5 harde flater skal det ofte fjernes noe, som sm\xc3\xa5 partikler, st\xc3\xb8v og skitt. P\xc3\xa5 mykere flater kan dette ogs\xc3\xa5 v\xc3\xa6re tilfelle, men n\xc3\xa5r man b\xc3\xb8rster h\xc3\xa5r, for eksempel, er det vanligvis hovedsakelig for \xc3\xa5 gj\xc3\xb8re det penere og jevnere. \xc3\x85 forandre utseendet (eller frisyren) p\xc3\xa5 h\xc3\xa5ret er en sv\xc3\xa6rt vanlig ting \xc3\xa5 bruke en b\xc3\xb8rste til._NEWLINE_ Men det finnes ogs\xc3\xa5 b\xc3\xb8rster for mindre sk\xc3\xa5nsom bruk: en st\xc3\xa5lb\xc3\xb8rste brukes til \xc3\xa5 fjerne maling, rust eller liknende fra harde overflater.'